REPUBLIKA SRBIJA

NARODNA SKUPŠTINA

Odbor za kulturu i informisanje

16 Broj: 06-2/477-14

06. januar 2015. godine

B e o g r a d

Na osnovu člana 84. stav 8. Poslovnika Narodne skupštine

Odbor za kulturu i informisanje podnosi

**I N F O R M A C I J U**

O DRUGOM JAVNOM SLUŠANjU NA TEMU

„NACRT ZAKONA O IZMENAMA I DOPUNAMA ZAKONA O KULTURI“

 Odbor za kulturu i informisanje, na sednici održanoj 22. decembra 2014. godine, doneo je odluku o organizovanju javnog slušanja na temu „Nacrt zakona o izmenama i dopunama Zakona o kulturiˮ, na predlog Vesne Marjanović, predsednice Odbora. Javno slušanje je održano 29. decembra 2014. godine, u Domu Narodne skupštine.

 Javno slušanje je počelo u 10:40 časova.

 Javnom slušanju su prisustvovali: Vesna Marjanović, predsednica odbora, Nebojša Tatomir, Milan Stevanović, Nenad Milosavljević, Srđan Dragojević i Aleksandra Jerkov, članovi Odbora, Ana Marija Viček i Gordana Čomić, narodni poslanici, Ivan Tasovac, ministar kulture i informisanja, Saša Mirković, državni sekretar Ministarstva kulture i informisanja, Predrag Blagojević, Milica Basta, Asja Drača, Olivera Živanović, Igor Jovičić, Dejan Ristić, Marko Stojanović, Aleksandra Fulgosi i Gabrijela Masleša, predstavnici Ministarstva kulture i informisanja, Svetlana Đukić, Delegacija EU u Srbiji, Željka Grubač, Ministarstvo odbrane, Boško Baroš, Pokrajinski sekretarijat za kulturu i informisanje, Vesna Injac-Malbaša, Ljubica Mitrović, Mileta Prodanović, Miroljub Filipović i Ivana Stefanović, Nacionalni savet za kulturu, Ivana Krstić, OEBS u Srbiji, Živorad Ajdačić, Udruženje scenskih umetnika, stručnjaka i saradnika u kulturi Srbije, Marija Aleksić, Muzej afričke umetnosti, Miroslav Aleksić, Petar Jablanov i Dragan Mirković, Udruženje muzičara džeza, zabavne i rok muzike, Bojana Borić-Brešković, Narodni muzej u Beogradu, Filip Brusić Renaud, Kuća legata, Jovan Bukovala, Ivana Milovanović i Sonja Lapatanov, „CID-UNESCO“–Beogradska sekcija, Tatjana Vojnov, Muzička omladina, Miljurko Vukadinović, pisac, Vuk Vukićević, Udruženje izdavača i knjižara Srbije, Vladimir Gvozden i Jovan Zivlaka, Društvo književnika Vojvodine, Vladislava Gordić-Petković, Filozofski fakultet Novi Sad, Branislav Dimitrijević, Visoka škola likovnih i primenjenih umetnosti, Dajana Đedović, Centar za kulturu „Vuk Karadžić“ Loznica, Veljko Džikić i Natalija Ćosić, Centralni institut za konzervaciju, Zoran Erić, Muzej savremene umetnosti, Tijana Zebić, „Evropa Nostra Srbija“, Božidar Zejak i Vesna Trajković, Pedagoški muzej, Radoslav Zelenović, Jugoslovenska kinoteka, Božidar Zečević, Udruženje filmskih umetnika Srbije, Bojana Ilić, Vojni muzej, Milorad Ignjatović, Muzej Grada Beograda, Eduard Ile, „Madlenijanum“ – opera i teatar, Aleksandar Ilić, Udruženje profesionalnih baletskih igrača, koreografa i baletskih pedagoga Srbije, Petar Jablanov, Ivona Jevtić, Kulturni centar Beograda, Jovana Karaulić i Ljiljana Rogač, FDU, Dragan Kićović, Centar za likovno obrazovanje, Aleksandar Kolo, Muzej vazduhoplovstva, Sanja Krsmanović-Tasić, Centar za dramu u edukaciji i umetnosti „CEDEUM“, Radomir Lazović, Asocijacija Nezavisna kulturna scena, Vladimir Lovrić i Vesna Karakaš, Udruženje likovnih umetnika primenjenih umetnosti i dizajnera Srbije–„ULUPUDS“, Snežana Marjanović-Antonović, Muzej savremene umetnosti, Sonja Marinković, udruženje kompozitora Srbije, Hristina Mikić, Grupa za kreativnu ekonomiju, Dragan Milinković, ansambl „Kolo“, Aleksandar Milosavljević, Srpsko narodno pozorište Novi Sad, Vesna Milosavljević, „SEEcult“ portal za kulturu jugoistočne Evrope, Dijana Milošević, DAH teatar, Maša Mihailović, Atelje 212, Nina Mihaljinac, FDU, Miroslav Mogorović, producent, Stevan Mraović, Dečiji kulturni centar, Nevena Negojević, „Hartefakt“, Drago Njegovan, Muzejsko društvo Srbije, Branislav Orlić, Aleksandra Šević i Vera Pavlović-Lončarski, Republički zavod za zaštitu spomenika kulture, Milica Pekić, istoričar umetnosti, Igor Pucarević, Stalna konferencija opština i gradova, Boško Radojković, Udruženje klasičnih gitarista Srbije i „Jugokoncert“, Darka Radosavljević-Vasiljević, „REMONT“, Ilija Radulović, Savez estradno-muzičkih umetnika Srbije – „SEMUS“, Lilijana Ratković-Trifunović, Arhiv Jugoslavije, Dušan Rusalić, Udruženje likovnih umetnika Srbije – „ULUS“, Slavko Spasić, Prirodnjački muzej i „ICOM“, Ana Srbinović, Udruženje književnih prevodilaca Srbije, Igor Stanković, „Cineplexx“ Srbija, Teodora Sujić, Udruženje profesionalnih baletskih igrača, koreografa i baletskih pedagoga Srbije, Zoran Trifunović, Međunarodni muzički centar „Maestro International“, Anica Tucakov, istoričar umetnosti, Dejan Ubović, NVO „Kulturni front“, Ivan Ukić, Muzej Jugoslovenskog ratnog vazuhoplovstva, Zoran Hamović, Izdavačka kuća „Clio“, Marko Hrelja, Muzej automobila, Branka Šekarić, Nacionalni komitet „ICOMOS“ Srbija, Adam Crnobrnja i Emina Zečević, Srpsko arheološko društvo, Miroslav Tasić, kulturni radnik, Dragan Šekularac, umetnik, Bosiljka Joksimović, Kancelarija za evropske integracije, Verica Avramović, Centar za kulturu „Vuk Karadžić“ Loznica, Branka Brkić, Savez slepih Srbije, Smiljana Stokić, baletski umetnik, Tanja Stojanović, umetnik i Vesna Bogunović, teoretičar umetnosti i medija.

 Vesna Marjanović i Ivan Tasovac izneli su uvodne napomene povodom teme javnog slušanja.

 Vesna Marjanović, predsednica Odbora, pozdravila je u uvodnoj reči sve prisutne i zahvalila im se na dolasku. Naglasila je da očekuje kvalitetnu, otvorenu, demokratsku i konstruktivnu raspravu. Obevstila je prisutne, da je na javno slušanje pozvano preko 300 gostiju, predstavnika institucija i udruženja kulture, kulturnih radnika i drugih pojedinaca iz oblasti kulture. Postojeći Zakon o kulturi je donet 2008. godine, a novim nacrtom zakona treba ga poboljšati i upotpuniti. Na osnovu dosadašnje primene zakona neophodno je utvrditi njegove nedostatke, kako bi se novim Nacrtom zakona prevazišle uočene manjkavosti a primena novog zakona će kao rezultat doneti poboljšanje sistema i razvoj kulture. Novi zakon će biti usvojen u veoma teškoj finansijskoj situaciji, međutim investicije u kulturu ne podrazumevaju samo finansijske investicije, već upravo podrazumevaju jačanje mehanizama sistema. Neophodno je da od ministra kulture na javnom slušanju svi zainteresovani budu informisani o principima i strateškim pozicijama Ministarstva, kada je nacrt zakona u pitanju. Neophodno je da se razjasne odgovori na sledeća pitanja: da li se donošenjem zakona reformiše upravljanje kulturom?; da li će donošenje zakona pomoći u postizanju društvenog konsenzusa u oblasti kulture?; na koji način će doći do mobilizacije ljudskih resursa?; da li će se poboljšati menadžment u kulturi, posebno u kontekstu novih tehnologija i novih izazova?; da li prepoznajemo i na koji način podržavamo dinamiku međunarodne razmene?; da li investicije u kulturu pomažu unapređenje kvaliteta života građana?; da li je kultura demokratska?; da li su subjekti u kulturi nezavisni, odnosno autonomni?; kolika je uloga Vlade u odnosu prema subjektima u kulturi i koliki je akcenat na inovativne pristupe kulturnoj politici i kulturi, u kontekstu ljudskih prava? Predsednicu Odbora je interesovalo koja će biti dinamika donošenja zakona, odnosno kada se očekuje da predlog zakona bude uvršten u proceduru Narodne skupštine. Zamolila je predstavnike Ministarstva da se Predlog zakona ne donosi po hitnom postupku već po redovnoj proceduri, što će omogućiti bolju pripremu za diskusiju i ozbiljniju i sadržajniju raspravu. Vesna Marjanović je naglasila da će javno slušanje biti snimljeno, na osnovu čega će biti izrađena pisana obrada tonskog snimka, što će biti sastavni deo Informacije sa javnog slušanja. Informacija i obrađen tonski snimak biće dostavljeni članovima Odbora, Ministarstvu kulture i informisanja, kao i zainteresovanim učesnicima javnog slušanja. Vesna Marjanović je izrazila očekivanje da će iz rasprave proizaći predlozi za poboljšanje postojećeg zakonskog rešenja, na osnovu kojih će se definisati osnovni pravci kulturne politike.

 Ivan Tasovac, ministar kulture i informisanja, u uvodnoj reči je naveo da ovaj predlog zakona shvata kao zakon o javnom interesu u kulturi i istakao da izmene zakona o kulturi treba da ojačaju ustanove kulture i omoguće njihovu profesionalizaciju i transparentnost u izboru rukovodstva i načinu trošenja državnih sredstava. Ministar Tasovac se saglasio sa Vesnom Marjanović, predsednicom Odbora, da ulaganje u kulturu posebno dobija na značaju u ekonomski kriznim vremenima, jer se pomoću kulture pospešuje tolerancija i inovativnost i kao dobar primer naveo realizaciju dva kapitalna projekta rekonstrukcije i revitalizacije Muzeja savremene umetnosti (biće završen do 20. oktobra 2015. godine) i Narodnog muzeja (biće završen do maja 2016. godine). Donošenjem novog nacrta zakona predstavnici Ministarstva žele da postave mehanizme da sve ono što bude u tom zakonu ne bude samo „lista želja“, već nešto što će moći da se sprovodi i funkcioniše u svakodnevnom radu i na osnovu čega će institucije i građani moći da osete benefit. Od samog početka primene Zakona o radu 2010. godine ukazala se potreba za donošenjem njegovih izmena i dopuna, kako bi on bio primenjiv i realan, u cilju sprovođenja strateških opredeljenja za osnovne vrednosti o kulturi. Za Ministarstvo kulture i informisanja strateška opredeljenost za vrednost u kulturi podrazumeva jačanje ustanova kulture, profesionalizaciju u svim segmentima i na svim nivoima, kao i transparentnost svih procesa (od izbora direktora ustanove kulture, do procedure dodele sredstava iz republičkog budžeta za programe i projekte), što zapravo predstavlja jedan temeljni osnov za uređenje čitavog sistema u kulturi. Nacrt zakona o izmenama i dopunama Zakona o kulturi kao osnovni, “krovni” zakon donosi sistemska rešenja, nakon čega predstoji rad na pojedinačnim zakonima za svaku specifičnu oblast. Ministar je naglasio da se postupak izrade novog nacrta zakona o kulturi sprovodi na najtransparentniji mogući način i u demokratskoj atmosferi. Pored javnog slušanja, održane su i mnogobrojne javne rasprave i svim zainteresovanim kulturnim ustanovama i kulturnim radnicima je omogućeno da svoje primedbe, sugestije i predloge dostave Ministarstvu putem elektronske pošte. Do sada je primljen 201 predlog , od čega 71 putem elektronske pošte. Najnovijim nacrtom zakona, u koji su poslanici i učesnici javnog slušanja imali uvid, dosta je predloga prihvaćeno a struka je sugerisala da oni mogu da unaprede zakon i kao takvi su postali sastavni deo Nacrta zakona i inkorporirani su u njega. Ministar je istakao značaj organizovanja ovog javnog slušanja i naveo da je siguran da će tokom diskusije čuti nove sugestije i predloge koje će Ministarstvo uzeti u razmatranje i poboljšati tekst aktuelnog Nacrta zakona. Nakon javnog slušanja i novih primedaba Ministarstvo će imati bolji uvid u dinamiku donošenja ovog Predloga zakona i moći će bliže da odredi termin njegovog ulaska u skupštinsku proceduru, odnosno rok donošenja zakona će tek nakon toga biti preciziran.

 Nakon izlaganja uvodničara, predsednica Odbora je otvorila diskusiju.

 U diskusiji su učestvovali Nebojša Tatomir, Srđan Dragojević i Anamarija Viček, narodni poslanici.

 Pored narodnih poslanika u diskusiji su učestvovali: Radoslav Zelenović, Jugoslovenska kinoteka, Vesna Injac-Malbaša, Nacionalni savet za kulturu, Vera Pavlović-Lončarski, Republički zavod za zaštitu spomenika kulture, Sonja Marinković, udruženje kompozitora Srbije, Ilija Radulović, Savez estradno-muzičkih umetnika Srbije – „SEMUS“, Smiljana Stokić, baletski umetnik, Dušan Rusalić, Udruženje likovnih umetnika Srbije – „ULUS“, Vladimir Lovrić, Udruženje likovnih umetnika primenjenih umetnosti i dizajnera Srbije – „ULUPUDS“, Filip Brusić Renaud, Kuća legata, Boško Baroš, Pokrajinski sekretarijat za kulturu i informisanje, Ivan Ukić, Muzej Jugoslovenskog ratnog vazuhoplovstva, Slavko Spasić, Prirodnjački muzej i „ICOM“, Jovan Zivlaka, Društvo književnika Vojvodine, Ivana Milovanović, „CID-UNESCO“ – Beogradska sekcija, Božidar Zečević, Udruženje filmskih umetnika Srbije, Branislav Dimitrijević, Visoka škola likovnih i primenjenih umetnosti, Drago Njegovan, Muzejsko društvo Srbije, Adam Crnobrnja, Srpsko arheološko društvo, Živorad Ajdačić, Udruženje scenskih umetnika, stručnjaka i saradnika u kulturi Srbije, Dragan Milinković, ansambl „Kolo“, Vesna Karakaš, Udruženje likovnih umetnika primenjenih umetnosti i dizajnera Srbije – „ULUPUDS“, Nina Mihaljinac, asistent na FDU, Miljurko Vukadinović, pisac i Koordinacioni odbor umetničkih udruženja Srbije, Hristina Mikić, Grupa za kreativnu ekonomiju, Aleksandar Milosavljević, Srpsko narodno pozorište Novi Sad i Ana Srbinović, Udruženje književnih prevodilaca Srbije.

 Tokom diskusije su izneti predlozi kako da se pojedini članovi Nacrta zakona poboljšaju. Veliki broj učesnika imao je primedbe na član 14. kojim se ukidaju nacionalna priznanja za vrhunski doprinos kulturi. Kod dodele priznanja u prethodnom periodu trebalo je samo da se uredba dosledno primenjuje a uočen je veliki broj različitih vrsta pritisaka (naročito političkih), koji su uticali na smanjivanje ugleda samog priznanja. Istaknuto je da to nije razlog da se „nacionalno priznanje“ ukine, već zakonom treba odrediti i primeniti striktne uslove za njeno dobijanje. Eventualno ukidanje priznanja neće dovesti do značajnije finansijske uštede, ali će dovesti do jaza i neravnopravnosti među kulturnim poslenicima, pošto će stari dobitnici nastaviti da dobijaju novac a novi kulturni radnici neće biti u prilici da budu birani. Nije dobro što je ukinut institut „ustanova kulture od nacionalnog značaja“ i novi zakon treba tačno da precizira koje su to centralne ustanove kulture. Zamereno je da je previsok procenat od 25% budžeta kojim raspolaže Ministarstvo kulture i informisanja za dodelu u oblasti kulture. Zahtevano je da u Zakonu budu precizno navedeni kriterijumi po kojima osnivač vrši izbor članova upravnih odbora nacionalnih ustanova kulture i da izabrani kulturni radnici moraju posedovati akademsku kvalifikaciju iz oblasti kojom se konkretna kulturna ustanova bavi. Takođe, tokom diskusije, ukazano je da su starim predlogom nacrta zakona iz člana 8. izostavljeni pojmovi kao što su film ili balet i izraženo je zadovoljstvo vraćanjem tih termina u poslenju verziju Nacrta zakona, koju su prisutni dobili na uvid pre javnog slušanja. Pojedini diskutanti su iskazali nezadovoljstvo zbog navedenog termina „izvođačka umetnost“, jer ta reč ne pravi razliku između autora i interpretatora. Naglašeno je da je sadašnji pojam „filmska umetnost i ostalo audio-vizuelno stvaralaštvo“ bolji, ali nedovoljno kvalitetan, pa je sugerisano da se vrati pojam „kinematografija“ koji obuhvata filmsku umetnost i proizvodnju, distribuciju i prikazivanje filma, a čuli su se i pojedini predlozi da treba zadržati termin „filmska umetnost“, po uzoru na grčki zakon. U zakon treba uvrstiti i pojam „umetnička fotografija“. Tokom diskusije čulo se mišljenje da prevodilaštvo i izdavaštvo treba izbaciti iz umetničkih delatnosti u tekstu Nacrta zakona, jer, po mišljenju nekih diskutanata, u tim delatnostima nema ničeg umetničkog. Neophodno je preciziranje statusa samostalnih umetnika, kao i striktno određivanje koja su udruženja reprezentativna. Čulo se mišljenje da Zakonom treba definisati i precizirati mrežu ustanova za zaštitu kulturnog nasleđa o kojima brine Republika a posebno o kojima brine lokalna samouprava. U diskusiji su se čule primedbe u vezi sa konkursom za status festivala i manifestacija od opšteg interesa u kulturi. Srđan Dragojević, član Odbora, je predložio da se u članu 6, koji određuje opšti interes u kulturi, unese „izgradnja i unapređenje ustanova za predstavljanje kulturnog stvaralaštva“. Obrazlažući svoj predlog, naveo je da se trenutno finansira proizvodnja filmova i drugih programa iz budžeta, a ne postoje biskopi ili domovi kulture gde građani Srbije te filmove mogu da vide. Predložio je i konkurs za subvencionisanje uspešnih projekata i uvođenje evaluacije rezultata koje je postigao određeni film. Autori koji su postigli dobre rezultate po svim kriterijumima, treba da imaju prednost kada konkurišu za svoj sledeći projekat. Jedan diskutant je preložio da u Nacionalnom savetu za kulturu jedan član bude i jedno crkveno lice. Čuli su se predlozi o podršci domaćem stvaralaštvu, zaštiti srpskog jezika i ćirilice, da Zakon prizna fondacije kao subjekte u kulturi, da se uz kulturno nasleđe uvede pojam „prirodno nasleđe“, da se pored samostalnih umetnika dodaju samostalni stručnjaci u kulturi, da se modernizuju sistematizacije radnih mesta u ustanovama kulture, itd.

 Tokom javnog slušanja napravljena je pauza od 12:25 do 12:55 časova.

 Javno slušanje okončano je u 14:10 časova.

 Sastavni deo Informacije sa javnog slušanja čini i obrađeni tonski snimak u pisanoj formi.

 SEKRETAR ODBORA PREDSEDNICA ODBORA

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 Sanja Pecelj Vesna Marjanović

**Dostavljeno:**

**-** *u Narodnoj skupštini Republike Srbije*:

- predsedniku

 - članovima Odbora za kulturu i informisanje

**-** *Ministarstvu kulkture i informisanja*